SPCGรุก2ธุรกิจ
เจรจาแบงก์สนับสนุนสินเชื่อโซล่ารูฟ..
8 ก.พ. 2556

เจรจาแบงก์สนับสนุนสินเชื่อโซล่ารูฟ..
36โรงไฟฟ้าดันสินทรัพย์2หมื่นล้าน..
เอสพีซีจีเล็งนำร่องธุรกิจโซล่ารูฟ รับบริหารพลังงาน ต่อยอดจากโรงไฟฟ้าแสงอาทิตย์ครบ 36 แห่งปีนี้
น.ส.วันดี กุญชรยาคง ประธานกรรมการ บริษัท เอสพีซีจี (SPCG) บริษัทดำเนินธุรกิจโรงไฟฟ้าแสงอาทิตย์ (โซล่าฟาร์ม) ได้ตามแผนงานที่วางไว้ โดยคาดว่า ภายในปีนี้จะมีโครงการโซล่าฟาร์มที่จำหน่ายไฟฟ้าได้ทั้งหมด 36 โครงการ หรือมีกำลังผลิตไฟฟ้ารวม 2,500 เมกะวัตต์ ซึ่งจะสนับสนุนให้รายได้เติบโตประมาณ 20% หรือจะมีรายได้ประมาณ 4,500 ล้านบาทต่อปี ส่วนมูลค่าสินทรัพย์ก็จะขยับขึ้นสู่ระดับที่วางไว้ 2 หมื่นล้านบาท จากเริ่มต้นด้วยสินทรัพย์ในระดับ 200 ล้านบาทเท่านั้น
สิ่งที่ต้องคิดธุรกิจต่อไปอีก คือ การเข้าไปศึกษาและจะพัฒนาในเรื่องของโซล่ารูฟ หรือการติดตั้งแผงไฟฟ้าแสงอาทิตย์ตามชุมชุน โดยติดบนหลังคาบ้านประชาชน ซึ่งการเข้าไปสู่ธุรกิจนี้ก็เป็นการต่อยอดจากธุรกิจเดิม เป้าหมายและวัตถุประสงค์หลักก็เพื่อให้คนที่มีภาระและค่าใช้จ่ายในเรื่องของค่าไฟฟ้าเป็นประจำในชีวิตแล้ว ได้หันกลับมามีรายได้จากการขายไฟฟ้าให้กับการไฟฟ้าส่วนภูมิภาคด้วย หรือไม่ถ้าไม่ขาย ก็สามารถมีไฟฟ้าใช้เองโดยไม่มีภาระค่าใช้จ่าย ซึ่งปัจจุบันบริษัทมีการคุยกับธนาคารแล้ว 45 แห่ง 
“เราจะทำอย่างจริงจังในเรื่องของโซล่ารูฟ ซึ่งขณะนี้ได้มีการพูดคุยในเรื่องของการงบประมาณที่จะใช้ในการลงทุน เช่น บ้านหลังหนึ่งจะต้องลงทุน 4 แสนบาท แต่ประชาชนที่เข้าร่วมจะลงทุนเองประมาณ 8 หมื่นบาท ที่เหลือจะเป็นเงินสินเชื่อจากธนาคาร ในระยะแรกค่าไฟฟ้าที่ขายได้ธนาคารก็จะเก็บไปก่อน แต่เมื่อหมดภาระเงินลงทุนแล้ว รายได้ที่เกิดขึ้นก็จะกลับไปเป็นของประชาชนที่ติดตั้งโซล่ารูฟ ซึ่งรูปแบบนี้ก็เป็นเหมือนโครงสร้างธุรกิจที่บริษัททำอยู่ในปัจจุบัน” น.ส.วันดี กล่าว 
นอกจากนี้ บริษัทจะวางแผนในการจัดการและบริหารทุกอย่างให้กับชุมชนและประชาชนที่ติดตั้งแผงไฟฟ้าแสงอาทิตย์บนบ้านด้วย
น.ส.วันดี กล่าวว่า นอกจากมุ่งในเรื่องของการทำธุรกิจแล้ว การจัดโครงสร้างองค์กรก็ถือว่าเป็นสิ่งสำคัญ เพราะองค์กรจะเติบโตและอยู่ได้อย่างแข็งแกร่งก็จะต้องมีการจัดวางระบบที่ดี และสำคัญจะต้องมีบุคคล หรือคนที่พร้อมจะก้าวเดินไปด้วยกันด้วย 
“การสร้างคนเป็นเรื่องสำคัญที่จะต้องทำ เพราะตอนนี้ธุรกิจอยู่ในการบริหารจัดการเองทั้งหมด แต่เมื่อเราสร้างคนที่มีความเข้าใจ มีประสิทธิภาพในการทำงานและเป็นที่น่าเชื่อถือแล้ว ก็จะผันตัวเองไปดูในแง่ของนโยบายอย่างเดียว เพราะจะได้เห็นภาพกว้างและเห็นว่ายังมีโอกาสอะไรที่จะเกิดขึ้นในธุรกิจอีก” น.ส.วันดี กล่าว
ปัจจุบันบริษัทกำลังมองหาพันธมิตรในการก่อสร้างโรงไฟฟ้าแสงอาทิตย์ในตะวันออกกลาง ส่วนในประเทศเมื่อเดือน ม.ค. 2556 เริ่มขายไฟฟ้าของ 7 โครงการ 
ด้านราคาหุ้น SPCG ลดลง 0.10 บาท ปิดที่ระดับ 21.5 บาท